चण्डीमन्दिर छावनी
चण्डीमन्दिर हरियाणा राज्य के पंचकुला जिले में स्थित भारतीय सेना की एक सैन्य छावनी है। शिवालिक पहाड़ियों के तलहटी में घग्गर नदी के तट पर स्थित यह छावनी पंचकुला नगर से सटी हुई है। भारतीय सेना की पश्चिमी कमान का मुख्यालय चण्डीमन्दिर में ही स्थित है। चण्डीमन्दिर के निकट ही बीर घग्गर नामक एक क्षेत्र है, जहाँ चण्डी देवी का एक मन्दिर स्थित है। चण्डीमन्दिर तथा चण्डीगढ़, दोनों नाम इसी मन्दिर के नाम पर रखे गए हैं। इस सैन्य शिविर को १९६० के दशक के उत्तरार्ध में बनाया गया था। १९७१ के भारत-पाक युद्ध के दौरान सेना की एक नई शाखा (द्वितीय कोर) यहां रखी गई, जो कि ८० के दशक के मध्य में अंबाला चली गई। १९८५ में पश्चिमी कमान के मुख्यालय को शिमला से चण्डीमन्दिर में स्थानांतरित कर दिया गया। चण्डीमन्दिर छावनी को चण्डीगढ़ ट्राइसिटी का हिस्सा माना जाता है, तथा चण्डीगढ़ ट्रांसपोर्ट अंडरटेकिंग द्वारा दोनों नगरों के मध्य बस सेवा का संचालन किया जाता है। छावनी में एक रेलवे स्टेशन भी है, जो उत्तर रेलवे के अम्बाला अंचल के अंतर्गत आता है।